Dôvodová správa
1. Všeobecná časť

Predloženým nariadením vlády sa do právneho poriadku Slovenskej republiky preberá smernica Rady 96/67/EC z 15. októbra 1996 o prístupe na trh služieb pozemnej obsluhy na letiskách spoločenstva (Ú. v. ES L 272, 25.10.1996).
Týmto nariadením vlády sa ustanovujú podrobnosti o prístupe na trh služieb na vybavovanie cestujúcich a nákladu a pozemnej obsluhy lietadiel na verejných letiskách.
Cieľom tohto návrhu je zabezpečiť a posilniť slobodu poskytovania služieb pozemnej obsluhy na letiskách a prebrať jednotnú kategorizáciu služieb v danej oblasti. Služby pozemnej obsluhy sú dôležité pre správne fungovanie leteckej dopravy a organizáciu prevádzky na letiskách a predstavujú preto významný prvok pre využívanie leteckej dopravnej infraštruktúry. Otvorenie prístupu k trhu pozemnej obsluhy by malo pomôcť znížiť prevádzkové náklady leteckých spoločností, zvýšiť kvalitu služieb poskytovaných užívateľom leteckej dopravy a sekundárnym javom má byť zvýšenie podnikateľských možností.  

Predložený návrh nariadenia vlády je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná 

Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov, nemá nároky na tvorbu pracovných miest zo strany štátu. 

Predkladaný návrh nariadenia vlády má nepriamy pozitívny dopad na zamestnanosť a  tvorbu pracovných miest, pretože otvára trh služieb na vybavovanie cestujúcich a nákladu a pozemnej obsluhy lietadiel na verejných letiskách Slovenskej republiky.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: 
      Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o prístupe na trh poskytovania služieb na vybavovanie cestujúcich a nákladu a pozemnej obsluhy lietadiel. 
3.    Problematika návrhu právneho predpisu:
a)	je upravená v práve Európskych spoločenstiev
-	v primárnom práve: Čl. 80 ods. 2 Zmluvy o založení Európskeho spoločenstva
-	v sekundárnom práve: smernica Rady 96/67/EC z 15. októbra 1996 o prístupe na trh služieb pozemnej obsluhy na letiskách spoločenstva (Ú. v. ES L 272, 25.10.1996),
b)	nie je upravená v práve Európskej únie,
c)   je obsiahnutá v judikatúre Súdneho dvora Európskych spoločenstiev, ktorý vydal tieto rozsudky: C – 386/03 Komisia/SRN [2005] Zb. roz. ESD 217/11, C – 460/02 Komisia/Talianska republika [2005] Zb. roz. ESD 45/4 a C – 363/01 Flughafen Hannover-Langenhagen GmbH/Deutsche Lufthansa AG [2004] Zb. roz. ESD 7/13.
4.    Záväzky Slovenskej republiky vo vzťahu k Európskym spoločenstvám a Európskej únii:
Zo zmluvy o pristúpení k Európskej únii nevyplývajú pre Slovenskú republiku v danej oblasti žiadne záväzky.
Z gestorstva smerníc vyplýva pre Slovenskú republiku povinnosť transponovať smernicu Rady 96/67/EC z 15. októbra 1996 o prístupe na trh služieb pozemnej obsluhy na letiskách spoločenstva (Ú. v. ES L 272, 25.10.1996).

5. Stupeň zlučiteľnosti návrhu nariadenia s právom Európskych spoločenstiev 
a)	úplná 
6. Gestor a spolupracujúce rezorty: 
Ministerstvo dopravy, pôšt a telekomunikácií Slovenskej republiky. 

2. Osobitná časť

K § 1 
Vymedzuje predmet a rozsah pôsobnosti nariadenia vlády, zavádza kategorizáciu služieb pozemnej obsluhy v súlade s kategorizáciou podľa európskej legislatívy a odkazuje na zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov v znení neskorších predpisov.

K § 2
Definujú sa pojmy na účely tohto nariadenia vlády.

K § 3
Jeho ustanovenia sú kľúčovými pre naplnenie cieľa transponovanej smernice. Stanovujú v zmysle európskej legislatívy limit objemu leteckej dopravy cestujúcich aj nákladu, nad ktorý je zabezpečené otvorenie trhu služieb pozemnej obsluhy na verejných letiskách v Slovenskej republike. Podmienky pre zabezpečenie voľného prístupu na trh služieb pozemnej obsluhy otvárajú prístup pre všetky subjekty vykonávajúce predmetné služby založené podľa Zmluvy o založení Európskych spoločenstiev v členskom štáte Európskej únie. 
Ďalej vylučujú priame alebo nepriame ovplyvňovanie zo strany prevádzkovateľa letiska alebo dominantného dopravcu na letisku a zabezpečujú leteckým dopravcom možnosť vybrať si poskytovateľa služieb pozemnej obsluhy pre účely ďalšieho vykonávania leteckej dopravy dopravcom, minimálne zo strany dvoch takýchto poskytovateľov. Pritom pri slobodnom výbere poskytovateľa služieb pozemnej obsluhy nesmie byť prekážkou vyhradenie partikulárnej časti letiska konkrétnemu dopravcovi.
 
K § 4
Upravujú sa podmienky vedenia účtovníctva pre jednotlivé druhy služieb pozemnej obsluhy. Predkladaný právny predpis nedovoľuje krížový tok finančných prostriedkov medzi službami pozemnej obsluhy a inými činnosťami vo všeobecnom obchodnom podnikaní a určuje preto pre tento účel zameranú kontrolu audítorom. Audítor má povinnosť sprístupniť záverečnú správu Ministerstvu dopravy, pôšt a telekomunikácií Slovenskej republiky. 

K § 5 
V zmysle európskej legislatívy sa ustanovuje limit objemu leteckej dopravy cestujúcich aj nákladu, nad ktorý je zabezpečené otvorenie trhu služieb pozemnej obsluhy na verejných letiskách v Slovenskej republike pre vlastnú potrebu (self-handling). Vychádzajúc z Dohovoru o medzinárodnom civilnom letectve (Chicago, 7. decembra 1944) jednotlivé štáty v bilaterálnych zmluvách dávajú leteckým dopravcom možnosť poskytovania služieb pozemnej obsluhy pre vlastnú potrebu na recipročnom základe. Z uvedeného dôvodu je nariadením vlády táto možnosť garantovaná pre leteckých dopravcov tretích štátov, t.j. mimo Európskej únie. 
V rámci Európskej únie platí inštitút dopravcu spoločenstva, ktorý je zabezpečený Zmluvou o založení Európskeho spoločenstva právom založenia podniku na území ktoréhokoľvek členského štátu (články 43 a 48 Zmluvy) a Nariadením Rady (EHS) 2407/92, ktoré zabezpečuje slobodu vlastníctva leteckého dopravcu založeného na území jedného členského štátu, štátnymi príslušníkmi iných členských štátov. Z týchto dôvodov je poskytovanie služieb pozemnej obsluhy pre vlastnú potrebu pre dopravcov spoločenstva voľné.

K § 6 
Zabezpečuje efektívne využívanie priestorov a zariadení (centralizovaných infraštruktúr) na letisku, ktorých zložitosť, náklady alebo environmentálny vplyv by neumožňovali ich delenie, zdvojenie a pod. Stanovuje povinnosť rozdeliť potrebné priestory medzi rôznych poskytovateľov služieb pozemnej obsluhy podľa relevantných a objektívnych kritérií, t.j. povinnosť prevádzkovateľa letiska umožniť poskytovateľom služieb pozemnej obsluhy prístup k nim. Prenájom priestorov alebo zariadení sa podľa vnútroštátnych právnych predpisov vykonáva na základe zmluvných vzťahov za odplatu. Odplaty za prístup k priestorom a zariadeniam a ich využívanie sa pre účely vykonávania tohoto nariadenia stanovia primerane, podľa relevantných, objektívnych, transparentných a nediskriminačných kritérií.

K § 7 
Určuje základný rámec pravidiel verejného výberového konania pre poskytovateľov služieb pozemnej obsluhy v prípade obmedzeného počtu poskytovateľov, zároveň logicky oslobodzuje z povinnosti podrobiť sa verejnému výberovému konaniu samotného prevádzkovateľa letiska. Stanovuje princípy určovania podmienok výberového konania s kritériami hodnotenia, povinnosť ich prerokovania s výborom leteckých dopravcov, povinnosť zverejňovania výzvy na predkladanie ponúk v Úradnom vestníku Európskej únie a následného uzavretia zmluvy s víťazom na dobu maximálne 7 rokov. Táto zmluva je neprenosná v tom zmysle, že len subjekt ktorý vyhral verejné výberové konanie, je oprávnený poskytovať služby pozemnej obsluhy. Nie je prípustný prípad, že by došlo k zmene vlastníckych práv v subjekte, ktorý vyhral výberové konanie  a na letisku by tak nastal monopol poskytovania služieb, alebo iným spôsobom by boli porušené ustanovenia tohoto právneho predpisu. V takom prípade sa musí opäť vyhlásiť nové výberové konanie a vybrať nový poskytovateľ služieb pozemnej obsluhy.

K § 8 
Stanovuje prechodné ustanovenia v prípadoch starých zmlúv, aby bolo pre trh poskytovania služieb pozemnej obsluhy pripravené nediskriminačné prostredie, rešpektujúce povinnosť výberového konania pre poskytovateľov služieb pozemnej obsluhy a ostatné pravidlá dané transponovanou smernicou.

K § 9
Určenie právneho aktu Európskych spoločenstiev, ktorý sa nariadením vlády preberá.

K § 10 
Navrhuje sa dátum nadobudnutia účinnosti nariadenia vlády. 

K prílohe č. 1
Príloha č. 1 ustanovuje kategorizáciu služieb pozemnej obsluhy, ktorá je v súlade so štruktúrou platnou v EÚ.

K prílohe č. 2
Uvádza sa zoznam právnych aktov Európskych spoločenstiev, ktoré sa nariadením vlády preberajú do slovenského právneho poriadku.